Alianța Dreapta Unită (USR – Forța Dreptei – PMP) va putea avea candidați în alegerile din 9 iunie 2024.
Înalta Curte de Casație și Justiție (ICCJ) a anulat, în ședința din 19 martie, decizia BEC prin care era contestat protocolul de înființare a Dreptei Unite. La data de 17 martie, BEC luase decizia să interzică Dreapta Unită ca urmare a unei reclamații pe care o primise din partea PSD.
"ICCJ a validat alianţa electorală Dreapta Unită USR – PMP – Forţa Dreptei, admiţând contestaţia faţă de decizia Biroului Electoral Central. Decizia ICCJ dovedeşte că hotărârea iniţială a Biroului Electoral Central a fost una determinată de o majoritate politică ostilă democraţiei, controlată de PSD, care a eşuat lamentabil în încercarea de a împiedica candidatura alianţei Dreapta Unită", a transmis partidul Forţa Dreptei.
"În România nu este totul pierdut, avem dreptul să mergem către români şi să le cerem încrederea pe 9 iunie. Dreapta Unită a revenit pe buletinul de vot, după ce PSD a încercat să ne elimine", a declarat eurodeputatul Eugen Tomac, preşedintele PMP.
Dreapta Unită are un candidat unic la alegerile pentru funcția de primar general al Capitalei, acest candidat fiind actualul primar, Nicușor Dan.